Honorering af valgstyrere og tilforordnede vælgere 
Sagsfremstilling 
84.       Honorering af valgstyrere og tilforordnede vælgere - Åbent 
  
  
SAGENS INDHOLD 
Det fremgår af valglovgivningen, at Byrådet skal udpege højst 9 og mindst 5 valgstyrere pr. afstemningssted og et 
antal tilforordnede vælgere, der skal varetage en række opgaver ved de forskellige valg.  
  
Byrådet bemyndigede 28. januar 2014 valgbestyrelsen til at sørge for den endelige udpegning af valgstyrere og 
tilforordnede vælgere i [adresse]. 
  
Valgstyrerne og de tilforordnede vælgere, der skal vælges blandt kommunens vælgere, udøver i kraft af deres hverv 
et centralt demokratisk element i valghandlingerne og i kontrollen med valgenes rigtighed.  
  
Siden 1965 har hvervene som henholdsvis valgstyrer og tilforordnet vælger været honoreret med diæter efter 
styrelsesloven. Baggrunden herfor har været, at man ønskede, at disse hverv skulle vederlægges som andre 
kommunale hverv. Det betød, at der maksimalt kunne udbetales en mødediæt på 800 kr. i nutidskroner for 
deltagelse på valgdagen svarende til et møde over 4 timers varighed.   
  
Som led i regeringens forenklingsinitiativer, der har til formål at give kommuner og regioner større frihedsgrader, er 
reglerne i valglovgivningen blevet ændret. Ændringen betyder, at det enkelte byråd har mulighed for at beslutte, at 
der ikke ydes diæter til valgstyrerne og de tilforordnede vælgere eller, at honoraret udgør et andet beløb end det, der 
følger af styrelsesloven. Der kan dog maksimalt ydes et beløb svarende til 5 gange den lille diætsats svarende til i alt 
2.000 kr. Lovændringen trådte i kraft 1. januar 2013. 
  
VURDERING 
Erfaringerne fra de seneste valghandlinger i [adresse] viser, at det har været en relativ stor opgave for 
Byrådets partier at skaffe den fornødne bemanding af tilforordnede vælgere til at deltage i valghandlingerne.  
  
Det forstærkes ved valget 25. maj 2014, hvor der foregår to samtidige valghandlinger - henholdsvis valget til Europa-
Parlamentet og folkeafstemningen om Patentdomstolen. Da der ikke er fuldstændigt sammenfald mellem, hvem der 
er stemmeberettiget til de to valg, skal de afholdes som to adskilte valghandlinger. Det betyder, at der er behov for 
ekstra bemanding på 75 personer.  
  
 
Byråd 
27. maj 2014 
Sagsnr. 710-2013-
61075 
Dok.nr. 710-2014-
117488 
Sagsbehandler 
DPJMH 
  
Tidl. politisk behandling 
  
Forventet sagsgang 
ØK, BY 
Lovgrundlag 
Valglovgivningen 
Med henblik på at forbedre mulighederne for rekruttering af vælgere til at bistå ved valgene og med henvisning til, at 
valgdiæten bør udgøre en rimelig kompensation for vælgernes deltagelse, foreslås: 
  
· Valgstyrere og tilforordnede vælgere vil med virkning fra valget 25. maj 2014 få et honorar på 1.600 kr. for deres 
deltagelse på valgdagen fra kl. 8.00 til stemmeoptællingen er afsluttet.  
· For tilforordnede vælgere vil der fremadrettet være mulighed for at opdele honoraret således, at dem, der deltager 
fra kl. 8.00 – 20.00, får et honorar på 1.200 kr., og dem, der deltager fra kl. 19.30, til stemmeoptællingen er afsluttet, 
får et honorar på 400 kr.  
· De tilforordnede vælgere, der fungerer som brevstemmemodtagere for borgere i eget hjem, får et honorar pr. dag, 
de varetager funktionen. Honoraret udgør 800 kr. for de første 8 timer. For timer herudover udgør honoraret samlet 
set 400 kr.   
  
Alle beløb er angivet i nutidskroner. 
  
Muligheden for opdeling af honoraret omfatter ikke valgstyrerne, der skal underskrive afstemningsbogen, når 
stemmeoptællingen er afsluttet. 
ØKONOMISKE KONSEKVENSER 
Ændringen af honoreringen vil generelt medføre merudgifter i størrelsesorden 130.000 kr. pr. valg.  
  
For valget 25. maj 2014, vil merudgiften dog udgøre ca. 200.000 kr., idet der er tale om to adskilte valghandlinger, 
der forudsætter ekstra bemanding på afstemningsstederne. 
  
Det foreslås, at merudgiften for 2014 indgår som en del af 2. budgetopfølgning senere på året, mens merudgiften 
fremadrettet indarbejdes i det tekniske budget.  
  
INDSTILLING 
Kommunaldirektøren indstiller til Byrådet: 
  
1. At valgstyrere og tilforordnede vælgere med virkning fra valget 25. maj 2014 og fremover får et honorar på 1.600 
kr. for deres deltagelse på valgdagen fra kl. 8.00 til stemmeoptællingen er afsluttet.  
2. At det for de tilforordnede vælgere fremadrettet vil være muligt at opdele deres honorar således, at dem, der 
deltager fra kl. 8.00 – 20.00 får et honorar på 1.200 kr., og dem, der deltager fra kl. 19.30, til stemmeoptællingen er 
afsluttet, får et honorar på 400 kr.  
3. De tilforordnede vælgere, der fungerer som brevstemmemodtagere for borgere i eget hjem, får et honorar pr. dag, 
de varetager funktionen. Honoraret udgør 800 kr. for de første 8 timer. For timer herudover udgør honoraret samlet 
set 400 kr.   
  
BESLUTNING 
  
Økonomiudvalget, 20. maj 2014: 
Fraværende: Ingen 
  
Indstilles godkendt. 
  
  
  
Byråd, 27. maj 2014: 
Fraværende: Ingen 
  
Godkendt. 
